Tlačová správa, Banská Bystrica, 2.1.2023

LEPIDOMÁNIA

**Veľkolepé dielo prof. Dr. Adalberta Seitza s názvom *Veľké motýle sveta* bude po prvýkrát vystavené v plnom rozsahu vo všetkých troch jazykových verziách v Tihányiovskom kaštieli Stredoslovenského múzea. Výstava Lepidománia je o nadšení z objavovania nových druhov motýľov, ich krásy a rozmanitosti, jedinečnosti na rôznych miestach Zeme. Je však aj o nadšencoch, lepidomaniakoch, ktorým sa bežne hovorí motýľkári. Niektorí sa preslávili ako dobrodruhovia, iní ako zberatelia, obchodníci či umelci, a niektorí sú známi aj ako bádatelia a vedci.**

Stredoslovenské múzeum – kultúrna inštitúcia Banskobystrického samosprávneho kraja, pripravila pre svojich návštevníkov hodnotnú a originálnu výstavu Lepidománia v Tihányiovskom kaštieli. Od 18.1.2024 sa tak na chvíľu ocitnete v zajatí motýľov z najvzácnejšieho diela Veľké motýle sveta.

*„Lepidománia nie je obyčajná výstava motýľov. Je to predovšetkým výstava gigantického diela prof. Dr. Adalberta Seitza s názvom Veľké motýle sveta. Aj keď sa na tomto diele autorsky podieľalo 32 najuznávanejších špecialistov z celého sveta, Seitz bol jeho zostavovateľom a súčasne aj spoluautorom. Publikáciu tvorí 16 dielov vo 24 zväzkoch, pričom celá séria vychádzala na pokračovanie v rokoch 1909 až 1954. Prvotné dielo vyšlo v nemeckom jazyku a s miernym oneskorením bolo preložené aj do anglického a francúzskeho jazyka. Vzhľadom na svoju jedinečnosť, vedecká hodnota publikácie Veľké motýle sveta nestratila ani dnes na aktuálnosti, pretože obsahuje množstvo prvopopisov nových druhov*“, informuje Tomáš Kizek, jeden z autorov výstavy.

Dielo Veľké motýle sveta obsahuje 12 896 veľkoformátových strán odborného textu a 1 458 kolorovaných obrazových tabúľ, na ktorých je vyobrazených približne 98 000 motýľov v ich skutočnej veľkosti. Pri tlači bola použitá technológia 10-14 farebnej chromolitografie, ktorá umožňovala dosiahnuť jedinečnú kvalitu obrázkov, dokonca aj kovových odtieňov farieb, čím sa zabezpečila vernosť prevedenia ilustrácií. Ich kvalita nebola doposiaľ prekonaná.

„*Návštevník sa na výstave dozvie nielen o tom, ako sa ambiciózny projekt zrodil, aké boli prvotné plány, ale aj s akými problémami sa autori museli popasovať nielen pri príprave publikácie, ale aj pri samotnej kameňotlači. Aj keď sa Seitz dokončenia tohto ambiciózneho diela nedožil, vďaka nemu sa stal najznámejším lepidopterológom*“, dopĺňa kurátorka výstavy Renáta Kapustová.

 Výstava Lepidománia naberá na zaujímavosti aj vhodne doplnenými trojrozmernými exponátmi motýľov z celého sveta zo súkromnej zbierky Michala Zachara.

*„Som veľmi rád, že do Tihányiovského kaštieľa prichádza hneď v novom roku veľmi zaujímavá a originálna výstava Lepidománia. Takúto hodnotnú zbierku sme ešte nemali česť v našom múzeu hostiť. Okrem kolekcie zberateľsky hodnotných kníh a atraktívnych exponátov motýľov, návštevníci uvidia na výstave najkrajšie obrazové tabule, reprezentujúce motýle všetkých zoogeografických oblastí sveta. Aj v tomto prípade sme mysleli aj na detského návštevníka. Ten bude mať príležitosť nielen pozorovaním, ale i prostredníctvom hier, odhaľovať mnohé zaujímavosti zo života týchto pôvabných klenotov prírody a nesmierne nás teší, že aj takouto výstavou sa stáva múzeum pre návštevníka atraktívnejšie“,* hovorí Marcel Pecník, riaditeľ Stredoslovenského múzea.

Výstava Lepidománia potrvá v Tihányiovskom kaštieli do 17. marca 2024.

**Mgr. Dana Kurtíková**

PR manažérStredoslovenského múzea

email: kurtikova@ssmuzeum.sk

mobil: +421 911 055 330

tel.: +421 484 125 897